b"\n_START_ARTICLE_\nCalvari de Tortosa\n_START_SECTION_\nDescripci\xc3\xb3\n_START_PARAGRAPH_\nS'hi accedeix des del carrer per un reixat. Hi ha diversos elements: una alta creu d'obra i ferro forjat, dedicada als caiguts a la Guerra Civil, i el Calvari o Via Crucis. Aquests s'estableixen com un recorregut que va remuntant en ziga-zaga el desnivell del terreny, on es distribueixen a dist\xc3\xa0ncies regulars petits elements arquitect\xc3\xb2nics de tipologia comuna: de planta quadrada sobre basament arrebossat simulant obra de carreus i amb paraments laterals fets de rajola vista, amb entaulament llis, coberta a dos vessants i front\xc3\xb3 trepat. A la part superior del recorregut hi destaca l'element central, de factura neocl\xc3\xa0ssica, amb la fa\xc3\xa7ana de pedra: sobre basaments de carreus i parament amb arc de mig punt central, flanquejat per dos parells de columnes de mitja canya d'ordre d\xc3\xb2ric rom\xc3\xa0 i front\xc3\xb3 circular. L'interior \xc3\xa9s una capella amb volta de quadrant d'esfera.\n_START_SECTION_\nHist\xc3\xb2ria\n_START_PARAGRAPH_\nEl 1730 ja existia. Constru\xc3\xafdes les capelles de les tretze estacions del Calvari, fou renovada la n\xc3\xbamero XII, de pedra, de la qual es van obrir els fonaments el 30 novembre de 1828. La primera pedra fou col\xc2\xb7locada el 25 de gener de 1829, tot i que el s\xc3\xb2col s'acab\xc3\xa0 el 6 de mar\xc3\xa7 de 1829, i el 24 d'octubre de 1829 s'arrib\xc3\xa0 fins als capitells. Per tant, l'obra no fou conclosa fins al 19 de novembre de 1931. Els xiprers s\xc3\xb3n, segurament, els originals del segle XVIII. A cada estaci\xc3\xb3 hi havia quadres antics fins al 1828, que foren substitu\xc3\xafts per figures escult\xc3\xb2riques: des de 1827 eren de Josep Ferrer, que van passar al calvari de Tivenys, i a partir de 1850 eren de Mart\xc3\xad Quadrado, barcelon\xc3\xad, i a l'estaci\xc3\xb3 n\xc3\xbam. XII del tarragon\xc3\xad Vicent Roig i de Ramon Cerveto, Josep Asensio i Josep M. Beltri. Degueren desapar\xc3\xa8ixer durant la darrera guerra."